
Verbális agresszió a középiskolában (Egy speciális szakiskolás és egy szakiskolás osztály összehasonlítása)

A gyermekek, serdülők és ifjak a jövő letéteményesei, ezért fontos az, hogy kiemelten foglalkozzunk velük, az őket érő hatásokkal és ezek összefüggésében magatartá-sukkal. Úgy vélem, szülőként és pedagógusként óriási a felelősségünk velük kapcsolatban, ezért a problémák megkerülése helyett a velük való szembenézés szükségességét érzékelve választottam ezt a leginkább gyakorlati jellegű témát szakdolgozatom tárgyául.
Az iskola mint a gyermekek, serdülők szocializációjának alapvető, intézményes közege sajátos mikrovilágként is funkcionál, melyet írott és íratlan szabályok egyaránt működtetnek. Olyan hely, mint a felnőttek világa: nap mint nap számos konfliktus zajlik benne, hiszen a szereplők sokféle érdeket képviselnek az oktatás mindennapjaiban.
Az iskolai agresszió sokarcú jelenség, számos válfajával találkozunk, bármilyen szintjét vizsgáljuk oktatási rendszerünknek.
Az intézményes nevelésben-oktatásban a hétköznapokhoz tartozó agresszív megnyilvánulások, ezek mértéke és megjelenési formája nagyon eltérő lehet, egyénenként és közösségenként és időszakonként változhat. Számos ok áll egy-egy erőszakos megnyilvá-nulás hátterében, ezek azonban az esetek túlnyomó részében feltáratlanok maradnak a konfliktus szereplői előtt.
Szakdolgozatomban többek között arra is keresem a választ, hol van a határ a még egészséges önérdek-érvényesítés és az agresszió között, hiszen a két dolog egymással szoros összefüggést mutat.
Tudom azt, hogy a tanárok előtt leginkább a tanórai viselkedés nyilvánvaló, a szünetekben és az iskolán kívül zajló konfliktusok nagyobb része ismeretlen előttük, csak közvetve szereznek róluk tudomást, azt is csak néhány estben. Ezért kutatásomhoz a megfigyelés és az interjú módszerét is felhasználtam a kérdőívek mellett. Hospitálás és számos beszélgetés alapján igyekszem elmélyíteni a kérdőívekből levont következtetéseket.
Szakdolgozatom végén igyekszem kitekintést nyújtani a prevencióval, illetve az intervencióval kapcsolatban, lehetséges megoldási módok után kutatva.



